Uredba Komisije (EGS) št. 2303/82

z dne 18. avgusta 1982

o uvedbi naknadnega nadzora Skupnosti nad uvozom določenih jeklenih izdelkov prve stopnje predelave

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Uredbe Sveta (EGS) št. 288/82 z dne 5. februarja 1982 o skupnih pravilih za uvoz [1] in zlasti členov 10 in 14 Uredbe,

ob upoštevanju Uredbe Sveta (EGS) št. 1765/82 z dne 30. junija 1982 o skupnih pravilih za uvoz iz držav z državno trgovino [2] in zlasti člena 10 Uredbe,

po posvetovanjih v odboru iz člena 5 obeh zgoraj navedenih uredb,

ker je uvoz nekaterih palic iz tarifne podštevilke 73.10 ex C Skupne carinske tarife in s poreklom iz tretjih držav v Skupnost narasel z 41950 ton leta 1980 na 43800 leta 1981; ker je uvoz v Belgijo, Francijo, Zvezno republiko Nemčijo in Italijo v prvih štirih mesecih leta 1982 znašal 21141 ton; ker je uvoz teh izdelkov s poreklom iz tretjih držav leta 1981 predstavljal 18,3-odstotni tržni delež v Zvezni republiki Nemčiji, ki je največji trg za takšne izdelke v Skupnosti;

ker je uvoz nekatere železne ali jeklene žice iz tarifne podštevilke ex 73.14 Skupne carinske tarife in s poreklom iz tretjih držav v Belgijo, Francijo, Zvezno republiko Nemčijo in Italijo narasel s 64994 ton leta 1981 na 26352 ton v prvih štirih mesecih leta 1982; ker se je tržni delež, ki ga ima ta uvoz v Zvezni republiki Nemčiji, ki je največji trg za podobne izdelke v Skupnosti, povečal s 15,4 % v letu 1981 na 17,6 % v letu 1982; ker je v enakem obdobju proizvodnja podobnih izdelkov v Zvezni republiki Nemčiji padla z 253887 ton na 66415 ton;

ker je uvoz nekaterih cevi z navojem iz tarifne podštevilke 73.18 ex C Skupne carinske tarife in s poreklom iz tretjih držav v Skupnost narasel s 140771 ton leta 1977 na 202136 ton leta 1980; ker se je uvoz v Belgijo, Francijo, Zvezno republiko Nemčijo in Italijo povečal s 111228 ton v letu 1981 na 59740 ton v prvih štirih mesecih leta 1982; ker je tržni delež, ki ga ima ta uvoz v Belgiji, Franciji, Zvezni republiki Nemčiji in na Nizozemskem, narasel z 22,1 % leta 1979 na 23,8 % leta 1981; ker je v enakem obdobju proizvodnja podobnih izdelkov v Skupnosti padla s 1357860 ton na 1025496 ton;

ker je uvoz nekaterih cevi s kvadratnim ali pravokotnim prerezom iz tarifne podštevilke 73.18 ex C Skupne carinske tarife in s poreklom iz tretjih držav v Skupnost narasel s 53612 ton leta 1977 na 128646 ton leta 1980; ker je v enakem obdobju poraba podobnih izdelkov v Skupnosti ostala sorazmerno stabilna; ker se je tržni delež, ki ga ima uvoz teh izdelkov iz tretjih držav v Belgiji, Franciji, Zvezni republiki Nemčiji in na Nizozemskem, povečal z 10 % v letu 1978 na 13,1 % v letu 1980; ker je proizvodnja podobnih izdelkov v Skupnosti padla z 1644960 ton leta 1979 na 1552704 ton leta 1981;

ker je uvoz nekaterih žebljev, risalnih žebljičkov, sponk in podobnih zaponk iz tarifne podštevilke 73.31 ex B Skupne carinske tarife in s poreklom iz tretjih držav v Skupnost narasel s 25383 ton leta 1977 na 53555 ton leta 1980; ker se je tržni delež, ki ga ima ta uvoz, v Zvezni republiki Nemčiji povečal s 40,3 % v letu 1977 na 51,5 % v letu 1981, v Franciji z 2,7 % v letu 1977 na 19,2 % v prvem četrtletju leta 1982 ter v Belgiji s 13,1 % v letu 1981 na 16,5 % v prvem četrtletju leta 1982; ker je prodaja podobnih izdelkov, ki so jih naredili proizvajalci teh treh držav članic, na njihovih domačih trgih padla s 84624 ton leta 1977 na 68322 ton leta 1981;

ker je uvoz nekaterih palic, kotnih profilov in drugih profilov iz tarifne podštevilke 73.15 B V ex c) Skupne carinske tarife in s poreklom iz tretjih držav v Skupnost narasel s 36374 ton leta 1977 na 65014 ton leta 1980; ker se je tržni delež, ki ga ima ta uvoz, v Zvezni republiki Nemčiji povečal z 18,3 % v letu 1980 na 20,2 % v letu 1981, v Franciji pa je ostal sorazmerno stabilen in je znašal okoli 20 %; ker je proizvodnja podobnih izdelkov v Franciji padla z 92220 ton v letu 1980 na 67537 ton v letu 1981;

ker v teh okoliščinah uvoz navedenih izdelkov grozi, da bo povzročil škodo proizvajalcem podobnih izdelkov Skupnosti ter je v interesu Skupnosti, da uvede nadzor Skupnosti nad tem uvozom,

SPREJELA NASLEDNJO UREDBO:

Člen 1

Pri uvozu naslednjih izdelkov v Skupnost se uvede naknadni nadzor Skupnosti.

Oznaka SCT | Oznaka NIMEXE | Poimenovanje |

73.10 C | 73.10-30 | Palice (vključno z jeklom za žice), hladno oblikovane ali hladno dodelane, toda drugače neobdelane |

73.11 A ex III | 73.11-31 | Kotni profili in drugi profili, hladno oblikovani ali hladno obdelani, toda drugače neobdelani, iz kolobarjev za ponovno valjanje, univerzalnih plošč, obročev, trakov ali plošč |

ex 73.14 | 73.14-21, 41 | Železna ali jeklena žica, neizolirana, z vsebnostjo ogljika največ 0,25 mas. % ter z največjo dimenzijo prereza 0,80 mm ali več, neprevlečena ali prevlečena s cinkom (vključno s pocinkano žico) |

73.18 ex C | 73.18-62, 64, 82 | Cevi z navojem (plinske cevi), varjene, in druge varjene cevi s krožnim prerezom, ki ni večji od 168,3 mm |

73.18 ex C | 73.18-86, 88 | Cevi, brezšivne ali varjene cevi s kvadratnim ali pravokotnim prerezom |

73.31 ex B | 73.31-96 | Drugi žeblji, risalni žebljički, sponke in podobne zaponke, hladno varjeni iz žice |

73.15 B V ex c) | 73.73-53, 59 | Palice (vključno z jeklom za žico), kotni profili in drugi profili, hladno oblikovani ali hladno dodelani, toda drugače neobdelani, nerjavni ali odporni na vročino ter drugi |

Člen 2

Države članice Komisiji vsak mesec pošljejo podatke o količinah in vrednostih uvoza (izračunanih na podlagi CIF cen), porazdeljenih po oznaki NIMEXE in državi porekla, najpozneje deseti dan drugega meseca po zadevnem mesecu.

Člen 3

Priloga II Uredbe (EGS) št. 288/82 se spremeni tako, da se vstavijo tarifne številke SCT in oznake NIMEXE izdelkov, navedenih v členu 1, le-tem pa sledi referenca (+) v stolpcu z naslovom "EUR".

Člen 4

Ta uredba začne veljati 1. septembra 1982.

Ta uredba je v celoti zavezujoča in se neposredno uporablja v vseh državah članicah.

V Bruslju, 18. avgusta 1982

Za Komisijo

Étienne Davignon

Podpredsednik

[1] UL L 35, 9.2.1982, str. 1.

[2] UL L 195, 5.7.1982, str. 1.

--------------------------------------------------